

**TEISĖJŲ TARYBA**

 L. Sapiegos g. 15, LT-10312 Vilnius, tel. (8 5) 251 4188

|  |  |  |  |
| --- | --- | --- | --- |
| Adresatams pagal sąrašą |  | 2024-12- | Nr.  |
|   |  |  |

**DĖL APYLINKIŲ TEISMŲ VEIKLOS POKYČIų NUO 2025 M. sausio 1 D.**

Teisėjų taryba informuoja apie Lietuvos Respublikos apylinkių teismų veiklos pokyčius nuo 2025 m. sausio 1 d.

Pagal Lietuvos Respublikos Seimo 2024 m. birželio 25 d. priimtą Lietuvos Respublikos apylinkės teismo reorganizavimo įstatymą Nr. XIV-2799 ir Lietuvos Respublikos apylinkių teismų įsteigimo ir jų veiklos teritorijų nustatymo įstatymo Nr. I-2375 pakeitimo įstatymo Nr. XIV-2136 2 ir 3 straipsnių pakeitimo įstatymą Nr. XIV-2800 nuo 2025 m. sausio 1 d. įgyvendinami apylinkių teismų ir jų rūmų veiklos pokyčiai – sujungiamos ir perskirstomos teismų veiklos teritorijos (detalesnė informacija apie kiekvieną apylinkės teismą pateikiama žemiau).

Taip pat nuo 2025 m. sausio 1 d. Plungės apylinkės teismas reorganizuojamas prijungimo būdu – šio teismo teisės ir pareigos perduodamos Klaipėdos apylinkės teismui. Nuo minėtos datos Klaipėdos apylinkės teismą sudarys dveji rūmai – Klaipėdos rūmai ir Plungės rūmai.

Pokyčiai apylinkių teismų veikloje įgyvendinami siekiant:

* sudaryti sąlygas teisėjų specializacijai ir didinti teisminių procesų kokybę;
* spręsti netolygaus teisėjų darbo krūvio problemas ir garantuoti greitesnį teismo procesą dalyviams;
* efektyviai valdyti teismų sistemos lėšas.

Atkreipiame dėmesį į šiuos apylinkių teismų veiklos pokyčių aspektus:

1. Sujungus apylinkių teismų rūmus ir jų veiklos teritorijas, vietoje buvusių 43 teismo rūmų apylinkių teismuose veiklą tęs 27 rūmai, tačiau šiuo metu veikiančių teismų rūmų pastatai atitinkamoje gyvenamojoje vietovėje išlieka, t. y. vienus teismo rūmus sudarys 2 ir daugiau pastatų, esančių skirtingose gyvenamosiose vietovėse.

2. Išlikus tai pačiai teismų rūmų infrastruktūrai (pastatams), teismo paslaugų prieinamumas gyventojams nesikeis, asmenys ir toliau į teismą galės kreiptis kaip iki šiol. Po teismo rūmų sujungimo visose teismo rūmų patalpose asmeniui bus sudaryta galimybė pateikti dokumentus, gauti informaciją apie bylas, dalyvauti teismo posėdžiuose.

Bylą inicijuojantys dokumentai, pateikti teismingo apylinkės teismo bet kuriuose rūmuose, organizacinėmis priemonėmis bus perduodami teismo rūmams pagal teismingumą, o bylos nagrinėjimo organizavimas vykdomas pagal teisės aktuose nustatytas bylos nagrinėjimo vietos taisykles.

Taip pat primename, kad dalį teismo paslaugų asmenys gali gauti neatvykę į teismo pastatą. Lietuvos teismų elektroninių paslaugų portale e.teismas.lt (toliau – Portalas) suinteresuoti asmenys gali formuoti ir teikti teismui dokumentus, susipažinti su bylos medžiaga, mokėti žyminį mokestį, bylinėjimosi išlaidas, peržiūrėti bylos medžiagą, gauti informaciją apie teismų sprendimus ir kt.

Atkreipiame dėmesį, kad nuo 2025 m. sausio 1 d. teikiant teismui procesinius dokumentus Portale turėtų būti nurodomi veiklą tęsiantys teismo rūmai iš toliau pateikto teismo rūmų sąrašo (pavyzdžiui, jeigu pagal teritorinio teismingumo taisykles byla būtų priskirtina buvusiai Širvintų rūmų veiklos teritorijai, įsigaliojus pokyčiams, pateikiant dokumentus reikėtų nurodyti veiklą tęsiančius Ukmergės rūmus).

Atliekant duomenų paiešką viešoje tvarkaraščių arba viešoje sprendimų paieškose, esančiose Lietuvos teismų interneto svetainėje teismai.lt, taip pat turėtų būti nurodomas veiklą tęsiančių teismo rūmų pavadinimas. Iki 2025 m. sausio 1 d. paskelbtų duomenų paiešką šiose paieškų formose reikės atlikti atskirai tam skirtame skirtuke, kurį bus galima rasti atsivertus kiekvieną paieškos formą.

3. Bylų skirstymas ir teismų darbo krūvio vertinimas bus atliekami pagal atnaujintas teismų veiklos teritorijas ir struktūras.

4. Reorganizavus Plungės apylinkės teismą ir prijungus jį prie Klaipėdos apylinkės teismo, nuo 2025 m. sausio 1 d. Klaipėdos apylinkės teismą sudarantys Klaipėdos rūmai apims apjungiamų Klaipėdos miesto rūmų, Klaipėdos rajono rūmų, Plungės apylinkės teismo Palangos rūmų ir Kretingos rūmų veiklos teritorijas (teismo patalpos išliks Klaipėdoje, Palangoje, Kretingoje ir Gargžduose), o Klaipėdos apylinkės teismo Plungės rūmai apims dabartinių Plungės rūmų veiklos teritoriją.

**Pateikiame detalesnę informaciją apie apylinkių teismų veiklos teritorijas įgyvendinus pokyčius. Dėl informacijos apie bylas, taip pat kilus nesklandumų ar klausimų, maloniai kviečiame kreiptis į atitinkamą apylinkės teismą teismo interneto svetainėje ar toliau nurodytais kontaktais:**

**Alytaus apylinkės teismas (**[**https://alytaus.teismai.lt/**](https://alytaus.teismai.lt/)**)**

Teismą sudarys **Alytaus rūmai** (apims dabartinę Alytaus rūmų ir apjungiamų Prienų rūmų veiklos teritorijas, šių teismo rūmų patalpos bus Alytuje ir Prienuose) ir **Druskininkų rūmai** (apims dabartinę Druskininkų rūmų ir apjungiamų Varėnos rūmų veiklos teritorijas, šių teismo rūmų patalpos bus Druskininkuose ir Varėnoje).

Kontaktai: telefonas (0 315) 73 478; el. paštas alytaus.apylinkes@teismas.lt

**Kauno apylinkės teismas (**[**https://kauno.teismai.lt/**](https://kauno.teismai.lt/)**)**

Teismą sudarys **Kauno rūmai** (apims dabartinę Kauno rūmų ir apjungiamų Kaišiadorių rūmų veiklos teritorijas, šių teismo rūmų patalpos bus Kaune ir Kaišiadoryse) ir **Kėdainių rūmai** (apims dabartinę Kėdainių rūmų ir apjungiamų Jonavos rūmų veiklos teritorijas, šių teismo rūmų patalpos bus Kėdainiuose ir Jonavoje).

Kontaktai: telefonas (0 37) 46 62 42, (0 37) 24 45 20;

el. paštas kauno.apylinkes@teismas.lt.

**Klaipėdos apylinkės teismas (**[**https://klaipedos.teismai.lt/**](https://klaipedos.teismai.lt/)**)**

Teismą sudarys **Klaipėdos rūmai** (apims apjungiamų Klaipėdos miesto rūmų, Klaipėdos rajono rūmų, Plungės apylinkės teismo Palangos rūmų ir Kretingos rūmų veiklos teritorijas, šių teismo rūmų patalpos bus Klaipėdoje, Palangoje, Kretingoje ir Gargžduose) ir **Plungės rūmai** (apims dabartinę Plungės rūmų veiklos teritoriją, šių teismo rūmų patalpos bus Plungėje)**.**

Kontaktai: telefonas (0 46) 39 71 00; el. paštas klaipedos.apylinkes@teismas.lt

**Panevėžio apylinkės teismas (**[**https://panevezio.teismai.lt/**](https://panevezio.teismai.lt/)**)**

Teismą sudarys **Biržų rūmai** (apims dabartinę Biržų rūmų veiklos teritoriją, šių teismo rūmų patalpos bus Biržuose), **Panevėžio rūmai** (apims dabartinę Panevėžio rūmų veiklos teritoriją, šių teismo rūmų patalpos – Panevėžyje) ir **Rokiškio rūmai** (apims dabartinę Rokiškio rūmų ir apjungiamų Kupiškio rūmų veiklos teritorijas, šių teismo rūmų patalpos bus Rokiškyje ir Kupiškyje).

Kontaktai: telefonas (0 45) 502 172; el. paštas panevezio.apylinkes@teismas.lt

**Šiaulių apylinkės teismas (**[**https://siauliu.teismai.lt/**](https://siauliu.teismai.lt/)**)**

Teismą sudarys **Radviliškio rūmai** (apims dabartinę Radviliškio rūmų ir apjungiamų Joniškio rūmų veiklos teritorijas, šių teismo rūmų patalpos bus Radviliškyje ir Joniškyje), **Raseinių rūmai** (apims dabartinę Raseinių rūmų ir apjungiamų Kelmės rūmų veiklos teritorijas, šių teismo rūmų patalpos bus Raseiniuose ir Kelmėje)ir **Šiaulių rūmai** (apims dabartinę Šiaulių rūmų veiklos teritoriją, šių teismo rūmų patalpos – Šiauliuose).

Kontaktai: telefonas (0 41) 598 500; el. paštas siauliu.apylinkes@teismas.lt

**Marijampolės apylinkės teismas (**[**https://marijampoles.teismai.lt/**](https://marijampoles.teismai.lt/)**)**

Teismą sudarys **Marijampolės rūmai** (apims dabartinę Marijampolės rūmų veiklos teritoriją, šių teismo rūmų patalpos – Marijampolėje) ir **Vilkaviškio rūmai** (apims dabartinę Vilkaviškio rūmų ir apjungiamų Šakių rūmų veiklos teritorijas, šių teismo rūmų patalpos bus Vilkaviškyje ir Šakiuose).

Kontaktai: telefonas (0 343) 94093; el. paštas marijampoles.apylinkes@teismas.lt.

**Tauragės apylinkės teismas (**[**https://taurages.teismai.lt/**](https://taurages.teismai.lt/)**)**

Teismą sudarys **Šilutės rūmai** (apims dabartinę Šilutės rūmų veiklos teritoriją, šių teismo rūmų patalpos – Šilutėje) ir **Tauragės rūmai** (apims dabartinę Tauragės rūmų ir apjungiamų Šilalės rūmų bei Marijampolės apylinkės teismo Jurbarko rūmų veiklos teritorijas, šių teismo rūmų patalpos bus Tauragėje, Šilalėje ir Jurbarke).

Kontaktai: telefonas (0 446) 61 719; el. paštas taurages.apylinkes@teismas.lt

**Telšių apylinkės teismas (**[**https://telsiu.teismai.lt/**](https://telsiu.teismai.lt/)**)**

Teismą sudarys **Telšių rūmai** (apims dabartinę Telšių rūmų veiklos teritoriją, šių teismo rūmų patalpos – Telšiuose) ir **Mažeikių rūmai** (apims dabartinę Mažeikių rūmų veiklos teritoriją, šių teismo rūmų patalpos bus Mažeikiuose).

Kontaktai: telefonas (0 444) 514 86; el. paštas telsiu.apylinkes@teismas.lt

**Utenos apylinkės teismas (**[**https://utenos.teismai.lt/**](https://utenos.teismai.lt/)**)**

Teismą sudarys **Anykščių rūmai** (apims dabartinę Anykščių rūmų ir apjungiamų Molėtų rūmų veiklos teritorijas, šių teismo rūmų patalpos bus Anykščiuose ir Molėtuose), **Ignalinos rūmai** (apims dabartinę Ignalinos rūmų ir apjungiamų Vilniaus regiono apylinkės teismo Švenčionių rūmų veiklos teritorijas, šių teismo rūmų patalpos bus Ignalinoje ir Švenčionyse), **Utenos rūmai** (apims dabartinę Utenos rūmų veiklos teritoriją, šių teismo rūmų patalpos – Utenoje) ir **Zarasų rūmai** (apims dabartinę Zarasų rūmų ir apjungiamų Visagino rūmų veiklos teritorijas, šių teismo rūmų patalpos bus Zarasuose ir Visagine).

Kontaktai: telefonas (0 389) 61420; el. paštas utenos.apylinkes@teismas.lt

**Vilniaus regiono apylinkės teismas (**[**https://vilniausregiono.teismai.lt/**](https://vilniausregiono.teismai.lt/)**)**

Teismą sudarys **Šalčininkų rūmai** (apims dabartinę Šalčininkų rūmų veiklos teritoriją, šių teismo rūmų patalpos – Šalčininkuose), **Trakų rūmai** (apims dabartinę Trakų rūmų veiklos teritoriją, šių teismo rūmų patalpos – Trakuose), **Ukmergės rūmai** (apims dabartinę Ukmergės rūmų ir apjungiamų Širvintų rūmų veiklos teritorijas, šių teismo rūmų patalpos bus Ukmergėje ir Širvintose)ir **Vilniaus rajono rūmai** (apims dabartinę Vilniaus rajono rūmų veiklos teritoriją, šių teismo rūmų patalpos – Vilniuje).

Kontaktai: telefonas (0 5) 275 1415; el. paštas: vilniaus.regiono@teismas.lt

**Vilniaus miesto apylinkės teismas (**[**https://vilniausmiesto.teismai.lt**](https://vilniausmiesto.teismai.lt)**)**

Teismas apims dabartinę Vilniaus miesto apylinkės teismo veiklos teritoriją, šio teismo patalpos – Vilniuje.

Kontaktai: telefonas (0 5) 262 4589; el. paštas: vilniaus.apylinkes@teismas.lt

Daugiau informacijos apie apylinkių teismų veiklos pokyčius taip pat galite rasti ir Lietuvos teismų interneto svetainėje teismai.lt.

Dėl apylinkių teismų veiklos pakeitimų bus vykdomi informacinių sistemų atnaujinimo darbai:

● **nuo 2024 m. gruodžio 31 d. 16.00 val. iki 2025 m. sausio 1 d. 13.00 val.** neveiks Lietuvos teismų elektroninių paslaugų portalas *e.teismas.lt* (toliau – Portalas). Portalo naudotojai apie tai bus informuoti informaciniu pranešimu Portale;

● **nuo 2024 m. gruodžio 31 d. 16.00 val. iki 2025 m. sausio 1 d. 13.00 val.** nebus galimybės naudotis Lietuvos teismų informacine sistema (LITEKO), teismų viešų duomenų paieškos priemonėmis, taip pat teismų naudotojams nebus galimybės prisijungti prie Integruotos baudžiamojo proceso informacinės sistemos (IBPS).

Atkreipiame dėmesį į tai, kad sistemos atnaujinimo metu iki š. m. gruodžio 31 d. Portalo vartotojų teismams (teismo rūmams) pateikti ir LITEKO neužregistruoti dokumentai bus perkelti atitinkamiems po pokyčių veiksiantiems teismo rūmams. Įdiegus atnaujinimus, galimi laikini LITEKO veikimo sulėtėjimai, funkcijų veikimo sutrikimai. Prašome esant galimybėms kylančius veiklos trikdžius spręsti ir organizacinėmis priemonėmis.

Maloniai prašome šią informaciją išplatinti suinteresuotoms pavaldžioms institucijoms / įstaigoms bei jų darbuotojams. Iš anksto dėkojame už bendradarbiavimą.

Pirmininkė Danguolė Bublienė

**Adresatų sąrašas:**

Lietuvos Respublikos generalinė prokuratūra

El. p. generaline.prokuratura@prokuraturos.lt

Policijos departamentas prie Lietuvos Respublikos vidaus reikalų ministerijos

El. p. info@policija.lt

Lietuvos Respublikos teisingumo ministerija

El. p. rastine@tm.lt

Lietuvos advokatūra

El. p. la@advokatura.lt

Lietuvos antstolių rūmai

El. p. info@antstoliurumai.lt

Valstybės garantuojamos teisinės pagalbos tarnyba

El. p. teisinepagalba@vgtp.lt

Lietuvos savivaldybių asociacija

El. p. bendras@lsa.lt

Lietuvos Respublikos vidaus reikalų ministerija

El. p. bendrasisd@vrm.lt

Informatikos ir ryšių departamentas prie Lietuvos Respublikos vidaus reikalų ministerijos

El. p. ird@vrm.lt